STEREO (satelity)

STEREO (z ) je dvojica kozmických observatórií slúžiacich na výskum Slnka. Sú označené písmenami A a B. Sú súčasťou programu NASA Solar Terrestrial Probes program (STP). Sondy sú umiestnené na obežnej dráhe okolo Slnka a cieľom ich dvojročnej misie je študovať slnečné javy, najmä výrony koronálnej hmoty (CME) a pochopiť mechanizmus ich vzniku. 

Sondy odštartovali 26. októbra 2006 s nosnou raketou Delta 7925. Spočiatku sa družice pohybovali po značne výstrednej eliptickej dráhe okolo Zeme a ich apogeum siahalo až po obežnú dráhu Mesiaca. Po navedení na východiskovú dráhu sa dvojica sond oddelila od tretieho stupňa rakety a vzápätí aj od seba navzájom. Pokračovali v postupnom vzďaľovaní sa od Zeme, pričom prebiehali skúšky, kalibrácie a zapínanie ich prístrojov. Riadiace stredisko observatórií sa nachádza v areáli Applied Physics Laboratory (APL).

Družice obiehajú Slnko po veľmi podobnej obežnej dráhe ako Zem, ale jedna približne 45° pred ňou a druhá 45° za ňou. Družica letieca "pred" Zemou je označená ako STEREO-A (z ), družica "za" Zemou ako STEREO-B (z ). Táto dvojica sond predstavuje tretiu misiu NASA zameranú na prieskum Slnka. Predchádzali im misie TRACE a SOHO. Celkový rozpočet misie predstavuje asi 550 milionov USD.

Opis 

Základné teleso oboch sond má tvar kvádra s rozmermi 1,14×1,22×2,03 metra. Každá nesie pár dvojdielnych solárnych panelov s rozpätím 6,5 metra, ktoré im dodávajú na začiatku životnosti 637 W energie. Systémy sond riadi počítač s kapacitou 8 Gbit pre záznam nameraných údajov. Na komunikáciu používa každá z nich jednu smerovú parabolickú anténu a 4 nesmerové antény. Orientáciu sledujú sledovače Slnka, hviezd a inerciálna plošina a zabezpečujú ju silové zotrvačníky. Každá sonda je vybavená tiež 12 hydrazínovými raketovými motorčekmi na korekcie dráhy.

Vedecké vybavenie 
 SECCHI (Sun-Earth Connection Coronal and Heliospheric Investigation) – súbor prístrojov pre štúdium slnečno-zemských vzťahov. Toto zariadenie poskytne údaje na vytvorenie trojrozmerného obrazu slnečnej koróny a heliosféry. Nesie tiež pointačný ďalekohľad pre presnú orientáciu.
 S/WAVES (STEREO/WAVES) – súprava prístrojov na detekciu rádiových zábleskov, porúch a vzplanutí. Prístroj bude schopný sledovať vznik a vývoj týchto porúch a ich šírenie od Slnka až po dráhu Zeme.
 IMPACT (In-situ Measurements of Particles and CME Transients) – súbor prístrojov na meranie medziplanetárneho magnetického poľa a energetických častíc.
 PLASTIC (PLAsma and SupraThermal Ion Composition) – súbor prístrojov na výskum vlastností meziplanetárnej plazmy. Tento experiment poskytne kľúčové merania hmotnosti a náboje ťažkých iónov a parametre CME plazmy odlišujúce sa od okolitej plazmy koróny.

Referencie

Iné projekty 

Kozmické observatóriá
Slnečné sondy
Umelé družice USA
Prebiehajúce misie
Kozmonautika v 2006